Benny Engelbrecht (S), 2009-01-22:
Når miljøministeren ønsker at forenkle reglerne for de miljøtunge virksomheders grønne regnskaber, skal der ikke lyde ét ondt ord.
Socialdemokraterne er ikke tilhængere af indviklede regelsæt for reglernes egen skyld, så længe vi får den samme eller en bedre miljøpolitisk effekt.
Hvis det samtidig kan føre til, at virksomhedernes miljøbevidsthed bliver skærpet, vil det bestemt også få pæne ord med på vejen.
Ministeren henviser i forslaget til det udvalg, der siden 2002 har arbejdet med forslag til at forenkle virksomhedernes miljøprocedure, samt til et nyt udvalg, der fra 2006 har arbejdet med at forenkle de grønne regnskaber.
Det siger sig selv, at der på 7 år kan være kommet mange muligheder for at lette proceduren for selv meget krævende regelsæt, ikke mindst i form af ny teknologi, digitale indberetninger.
Vi har ingen indvendinger imod, at ministeren lægger op til - forenklet sagt - at gøre de grønne regnskaber 3-årige, så længe vi har ubetinget garanti for, at det betyder en uændret miljøindsats fra de miljøtunge virksomheders side.
Det er dog vanskeligt at se, hvor stor en administrativ fordel virksomhederne reelt vil få af det.
Listevirksomhederne skal jo under alle omstændigheder indsamle alle oplysninger fra år til år, så den administrative belastning forsvinder ikke, men bliver blot flyttet fra en årlig indsats til én stor sammentælling sidst i det tredje regnskabsår.
Vi kan følge tankegangen bag det at lette den administrative opgave for virksomheder, som ligger - om jeg så må sige - lunt i svinget rent miljømæssigt.
Vi skal dog have sikkerhed for, at hvis de slækker på selvkontrollen, så ryger den positive særbehandling uden tvivl.
Det er derfor bekymrende, at virksomhedernes pligt til at rapportere om klager og overtrædelser af vilkår i miljøgodkendelsen udgår af det grønne regnskab.
Det er jo helt oplagt, at virksomheder skal være åbne om alle klager og overtrædelser.
Man kan sige, at hvis der er en ubegrundet klage, så giver det virksomheden en ganske god grund til at fremvise sine resultater på miljøområdet og forklare problemstillingerne nærmere.
Det kan ikke anses som værende negativt.
Skulle virksomheder af den eller af anden grund blive tvunget til at rapportere om tal, der kan være direkte konkurrencefølsomme, så er vi ikke afvisende over for at undersøge, om man så kan anvende indeksering eller lignende.
Det vil vi se nærmere på i udvalgsarbejdet.
Det er meget afgørende for Socialdemokraterne, at grønne regnskaber forbliver et nyttigt værktøj til virksomhedernes kommunikation med alle deres interessenter, og derfor skal regnskaberne være tilgængelige for både lægmænd og eksperter.
Af forslaget fremgår det, at omkring 300 virksomheder fremover vil blive fritaget for at udarbejde grønne regnskaber.
Her vil Socialdemokraterne forlange en meget nøje redegørelse for, hvordan det kan sikres, at det ikke giver miljøforringelser.
Her er det altså ikke tilstrækkeligt, at ministeriet i det sammenfattende høringsdokument skriver, at man vurderer, at de miljømæssige forbedringer sandsynligvis vil blive fastholdt.
Sandsynligvis er ikke det samme som sikker viden, og det skal vi have mere præciseret, hvis vi skal kunne støtte det.
Vi vil med interesse arbejde videre med forslaget i Miljøudvalget, hvor vi ser frem til at få besvaret de spørgsmål, jeg har ridset op her.
Samtidig forbeholder vi os ret til at komme med ændringsforslag.
Det bliver nødvendigt, når lovforslaget bygger på bemyndigelser og ikke konkret lovtekst, at være meget opmærksom på formuleringerne.